ང་ཚོ་བོད་མིར་རླབས་ཆེན་གྱི་དབུ་ཁྲིད་ཤིག་ཡོད་པ་དང་།ད་ཆ་རླབས་ཆེན་གྱི་དབུ་ཁྲིད་དེས་བོད་ཀྱི་མ་འོངས་པའི་གནས་སྟངས་ལ་དགོངས་པ་ཟབ་པོ་བཞེས་ཏེ།སྐུ་ཉིད་ཀྱི་བཙན་བྱོལ་བོད་གཞུང་གི་ཆབ་སྲིད་ཀྱི་སྐུ་དབང་ཐམས་ཅད་།མི་དམངས་ཀྱི་འོས་འདེབས་བྱས་པའི་འགོ་ཁྲིད་མི་སྣ་སོ་སོར་གནང་ཞིང་།ཏྭ་ལའི་བླ་མ་སྐུ་འཕྲེང་རིམ་འབྱོན་གྱིས་བོད་ཀྱི་ཆོས་སྲིད་གཉིས་ཀྱི་ཐུགས་འགན་ཆ་ཚང་བཞེས་པའི་ལམ་སྲོལ་དེ་མེད་པ་བཟོས་གནང་རྒྱུ་དང་།བོད་ཀྱི་ལོ་རྒྱུས་ཐོག་ཡུན་རིང་གནས་པའི་ཆབ་སྲིད་ཟུང་སྦྲེལ་གྱི་གནས་སྟངས་དེ་ནམ་ཡང་མཚམས་འཇོག་གནང་རྒྱུའི་དེ་འདྲའི་གཏིང་ཟབ་ལ་བློ་རྒྱ་ཆེ་བའི་རླབས་ཆེན་གྱི་ཐག་གཅོད་གནང་ཡོད་པས།ད་ཆ་བོད་ཀྱི་དམངས་གཙོའི་བྱ་གཞག་དེ་བཞིན་།འཛམ་གླིང་སྤྱི་ཡོངས་ཀྱི་འཕེལ་ཕྱོགས་དང་འཚམས་པའི་མུ་མཐུད་འཕེལ་རྒྱས་གཏོང་རྒྱུའི་གནད་འགག་དེ་བོད་ཀྱི་དབུ་ཁྲིད་ལ་རག་ལུས་མེད་པར་།བོད་མི་དམངས་ཀྱི་རྣམ་དཔྱོད་ལ་རག་ལུས་ཡོད།སྤྱི་ལོ་༡༦༤༢ལོར་ཏྭ་ལའི་བླ་མ་སྐུ་འཕྲེང་ལྔ་པ་མཆོག་ནས་དབུ་ཚུགས་ཏེ་།ཏྭ་ལའི་བླ་མའི་སྐུ་འཕྲེང་རིམ་འབྱོན་ཚང་མས་བོད་ཀྱི་ཆོས་སྲིད་གཉིས་ཀྱི་དབུ་ཁྲིད་གནང་ཏེ་།ད་བར་ལོ་གྲངས་༣༦༩འདས་ཟིན་ཡོད་ཅིང་།དེ་འདྲའི་ལོ་རྒྱུས་དུས་མཚམས་རིང་པོ་དེའི་ནང་།རྒྱུན་ཆད་མེད་པར་གནས་པའི་ཆོས་སྲིད་ཟུང་སྦྲེལ་གྱི་ལམ་ལུགས་དེས་།བོད་མིའི་སྤྱི་ཚོགས་ནང་བག་ཆག་ཧ་ཅང་གཏིང་ཟབ་པོ་བྱུང་ཡོད་པ་དང་།ད་ལྟའང་ལམ་ལུགས་དེ་བོད་མིའི་སྤྱི་ཚོགས་ནང་རྒྱུན་ལྡན་གྱི་གནས་སྟངས་ཤིག་དང་ཚང་མས་ཡིན་ཤག་ཤག་བྱེད་པའི་གནས་ཚུལ་ཞིག་ཆགས་ཡོད་།ད་ཆ་གོང་ས་ཏྭ་ལའི་བླ་མ་མཆོག་ནས་དེ་འདྲའི་ཆོས་སྲིད་ཟུང་སྦྲེལ་གྱི་ལམ་ལུགས་དེ་མཚམས་འཇོག་གནང་རྒྱུའི་ཐག་གཅོད་གནང་རྗེས།བཙན་བྱོལ་དུ་ཡོད་པའི་བོད་མི་དམངས་ཀྱི་འཐུས་མི་ཡིན་པའི་སྤྱི་འཐུས་རྣམས་པས་འཕྲལ་དུ་གོང་ས་མཆོག་གི་ཐག་གཅོད་དེ་དང་ལེན་ཞུ་ཐུབ་མེད་ཅིང་།དེའི་ཐོག་མི་ཚོས་གོ་ཤེས་བྱེད་ཐུབ་པ་ཞིག་ཡིན།ཡིན་ནའང་།སྤྱི་འཐུས་རྣམས་པས་དང་ལེན་ཞུས་གནང་མེད་པ་དེ།བོད་མི་དམངས་ཀྱི་རྣོ་སེམས་ཟབ་པོ་བཞེས་པའི་མཐའ་མའི་ཐག་གཅོད་ཤིག་མིན་ངེས་ཡིན།གང་ཡིན་ཟེར་ན།གོང་ས་མཆོག་གི་ཐག་གཅོད་དེ་ནི་བོད་ཀྱི་ཆབ་སྲིད་ལམ་ལུགས་དེ་བཞིན་།ཆོས་སྲིད་ཟུང་སྦྲེལ་གྱི་རྣམ་པ་ལྡན་པའི་ལམ་ལུགས་དེ་མ་ཡིན་པར་།དེ་དང་རྦད་དེ་ཐ་དད་དུ་འགྱུར་བའི་ཡང་དག་པའི་དམངས་གཙོའི་ལམ་ལུགས་ཀྱི་ཕྱོགས་སུ་སྣེ་འཁྲིད་གནང་བ་ཞིག་ཡིན་པས་།དེ་ནི་བོད་ཀྱི་སྤྱི་ཚོགས་དེ་ཤེས་རིག་ལྡན་པ་དང་ཡར་ཐོན་གྱི་ཕྱོགས་སུ་བསྐྱོད་ཐུབ་པའི་རྨང་གཞི་ཞིག་ཡིན་ལ།དེ་འདྲའི་ཡང་དག་པའི་དམངས་གཙོའི་ལམ་ལུགས་དེས།མི་དམངས་ཀྱི་རང་དབང་ཐོབ་ཐང་ཚང་མ་འགན་ལེན་བྱེད་ཐུབ་ཀྱི་ཡོད་ཅིང་།དེ་བས་དེ་འདྲའི་དམངས་གཙོའི་ལམ་ལུགས་དེ་ནི།བོད་མིའི་ཡང་དག་པའི་འགྲོ་ལམ་ཅིག་པུ་དེ་རང་ཡང་ཡིན་པས་།དེར་བརྟེན་ལོ་རྒྱུས་ཡུན་རིང་ལྡན་པ་དང་ཤེས་རིག་དཔལ་ཡོན་གྱི་ཕྱུག་ཤིང་།དེ་བས་དམངས་གཙོ་དང་རང་དབང་ལ་དགའ་ཞེན་ཆེ་བའི་བོད་མི་དམངས་ཚོས།སྤྱི་ནོར་གོང་ས་ཏྭ་ལའི་བླ་མཆོག་གི་དེ་འདྲའི་ཡང་དག་པའི་ལམ་བསྟོན་གནང་བར་།སྙིང་ཁོངས་རུས་པའི་གཏིང་ནས་ཐུགས་རྗེ་ཆེ་ཞུ་རྒྱུ་མ་ཟད་།གོང་ས་མཆོག་གི་ལམ་བསྟོན་གནང་བའི་དམངས་གཙོའི་འགྲོ་ལམ་ཐོག་བློ་སེམས་འགྱུར་མེད་ཀྱི་སྒོ་ནས་མདུན་བསྐྱོད་གནང་ངེས་ཡིན།